
OPĆINA KAMANJE

OPĆINSKO VIJEĆE
KLASA: 023-01/13-01/02

UR.BROJ: 2133/22-01-14-07
U Kamanju,  31.03.2014.  godine

PREDMET: ZAPISNIK SA 7. SJEDNICE OPĆINSKOG VIJEĆA OPĆINE KAMANJE

Predsjednik Općinskog vijeća gosp. Lukunić pozdravlja sve prisutne i otvara 7. sjednicu Općinskog vijeća. Predložio je sljedeći dnevni red:

DNEVNI RED:
1. Aktualni sat

2. Realizacija točaka i prihvaćanje zapisnika sa 6. sjednice Općinskog vijeća

3. Godišnji izvještaj o izvršenju proračuna Općine Kamanje za 2013. godinu i prihvaćanje izvješća o izvršenju:

a) Programa gradnje uređaja i objekata komunalne infrastrukture u 2013. godini

b) Programa održavanja komunalne infrastrukture u 2013. godini

c) Programa održavanja javne rasvjete u 2013. godini

d) Programa održavanja javnih površina i groblja na području Općine Kamanje za 2013. godinu

e) Programa održavanja nerazvrstanih cesta za 2013. godinu

f) Socijalnog programa za 2013. godinu

g) Programa javnih potreba u vatrogastvu na području Općine Kamanje za 2013. godinu

h) Programa javnih potreba u športu na području Općine Kamanje za 2013. godinu

i) Programa javnih potreba u kulturi na području Općine Kamanje za 2013. godinu

4. Izvješće o radu načelnika za razdoblje od 01.01.-31.12.2013. te Jedinstvenog upravnog odjela za razdoblje od 01.01.-31.12.2013.

5. Odluka o imenovanju odgovorne osobe za koordinaciju i provođenje Programa aktivnosti u Karlovačkoj županiji

6. Izmjene i dopune Odluke o tekućim donacijama Udrugama sa području Općine Kamanje za 2014. godinu

7. Izmjene i dopune Odluke o obaveznom odvozu komunalnog otpada

8. Zamolba – produženje radnog vremena za Caffe bar Sanja

Načelnik je predložio dopunu dnevnog reda s točkom:

9. Raspisivanje izbora za Mjesne odbore

Sedma sjednica Općinskog vijeća održana je dana 31.03.2014. (ponedjeljak) u 18:00 sati u prostorijama Općine Kamanje.

Sjednici su prisustvovali: Stjepan Maršić, Višnja Stipančić Car, Zorica Nemanič,
                                    Ivan  Lukunić, Silvija Janjac, Dragutin Ivančić, Ivan Žokvić,   

                                    Krunoslav Mlačak



                   Damir Mateljan – načelnik



                   Josip Ribarić – zamjenik načelnika

Odsutni: Marijan Maršić

Zapisničar: Anita Matešić Štajcer

Predsjednik Općinskog vijeća, gospodin Lukunić pozdravlja sve prisutne, otvara 7. sjednicu Općinskog vijeća te konstatira da je na sjednici nazočno 8 vjećnika, načelnik Općine Kamanje Damir Mateljan i zamjenik načelnika Josip Ribarić. Predloženi Dnevni red s dopunama dan je na usvajanje i prihvaćen jednoglasno.
Ad 1) Aktualni sat

Gđa. Stipančić Car se javlja za riječ u svezi dopisa kojeg je dobila od načelnika. Objašnjava da njezino pitanje nije bilo gdje se nalaze otoci, već gdje su kontejneri koji su bili na otoku u Lukama. Otok je još uvijek tamo, ali kontejnera za separaciju smeća nema. 
Načelnik odgovara da su trenutno kod Đine Marohnića i da su zatrpani te će, nakon što se isprazne, biti ponovno postavljeni na mjesto, a to je najkasnije do 10. travnja 2014. godine. Gosp. Lukunić se nadovezuje te konstatira da je taj problem uočen već prije godinu dana te pita kako je moguće da netko privatno uzme vlasništvo Općine.
Gđa. Janjac zanima kako se odvija naplata najma.

Načenik odgovara da se raskidaju ugovori s tvrtkom Dobro Žakanje gdje su navedeni svi relani troškovi koji nisu plaćeni. Oni su dobili opomenu pred ovrhu, te ukoliko se do roka koji je predviđen zakonom ne plati, ide se na ovrhu.

Gđa. Janjac također pita što je s najmom trgovine Luna.
Načelnik odgovara da je poslana dokumentacija iz koje su vidljiva dugovanja. Objašnjava da nažalost nije bilo sreće ni s jednim ni s drugim najmoprimcem te si Općina ne može priuštiti plaćanje tuđih troškova i režija. Iz tog razloga ići će u raskid ugovora s Dobrom Žakanje, a pekara još ima rok u kojem može podmiriti dugovanje. Ukoliko ne podmiri, ići će se na raskidanje ugovora.

Gđa. Nemanič pita u kojoj je fazi igralište u Lukama.
Načelnik odgovara da je igralište u fazi otuđenja te da katastarsko stoji na općinu Kamanje dok je gruntovno situacija zamršenija. Općina je poslala zahtjev gruntovnom odjelu suda u Ozlju za upis te čestice gruntovno i vlasnički kao zemljište općine Kamanje. Nakon toga Općina će imati svu jurisdikciju postupanja na tom području. Kaže da za sada mogu samo tužit za povredu stvari odn. štete koja je nanesena na stvari na tom igralištu. Gosp. Lukunić govori da bi bilo dobro da se to ne zapusti jer su uložena sredstva, ali i dosta dobrovoljnog truda mještana. Pita da li je moguće da se to održava kako ne bi propalo.

Načelnik ponavlja da, kada vlasništvo bude u potpunosti regulirano i kada općina bude upisana kao vlasnik te čestice, onda će se moći i zakonski održavati. Za to postoje zakonski preduvjeti i obrazac prenošenja vlasništva koji katastarski ionako stoji na društveno vlasništvo. Također, jedan članak zakona govori da, ukoliko je zemljište do određenog datuma stajalo na građevinskom području kao društveno vlasništvo, onda se prebacuje na jedinice lokalne samouprave. Upravo se na taj članak vežu i temeljem tog članka traže upis vlasništva na tu parcelu.
Gđa. Stipančić Car zanima koliko se još vremenski mora čekati da se to riješi.

Načelnik odgovara da su neki slučajevi bili vrlo žurno riješeni npr. kada je predan zahtjev za upis svih nerazvrstanih cesta na području Općine Kamanje i 50% tih situacija je bilo riješeno odmah. Za drugih 50% još se šalju požurnice i traži se objašenje zbog čega te čestice nisu upisane 1/1 pod vlasništvo Općine Kamanje, premda su u istom statusu kao i one koje su upisane već na Općinu Kamanje. Objašnjava da se komunicira s gruntovnom u Ozlju kako bi se taj proces odvijao što brže.
Gosp. Ivančić se osvrnuo na put koji je radila vojska. Govori da je na par mjesta kritično i da bi se trebalo malo nasipati.

Gosp. Maršić smatra da bi bilo potrebno angažirati par kamiona ili valjak da se to nasipa i popravi.
Načelnik predlaže da se angažira nekog iz Mjesnog odbora Reštovo i da zajedno sa izvođačem radova krenu na teren kako bi se na licu mjesta utvrdilo koji su radovi potrebni te koja količina matrijala je potrebna za sanaciju.
Gosp. Lukunić pita da li su poslani dopisi za čišćenje zapuštenih površina koje je Vijeće donijelo na sjednici.

Gđa. Matešić Štajcer odgovora da su dopisi poslani. Problem je što je dio parcela ispod pružnog prijelaza u vlasništvu države. Ističe kako su neki već počeli reagirati te se nada kako će u roku 30 dana biti riješeno pitanje i s komunalnim redarom koji će moći izaći na teren, provjeriti te napraviti bilješke. Također objašanjava kako Općina nema zakonsku dozvolu da uđe u privatne posjede, očisti iste te naplati.
Gosp. Lukunića zanima što  se može napraviti s tim parcelama koje su u državnom vlasništvu.

Načelnik govori da ono što je državno, poslat će se državi tj. konkretno Hrvatskim željeznicama koji imaju jednaku obvezu održavanja kao i privatne osobe, s tim da imaju i puno veće kapacitete za održavanje nego privatne osobe.
Gđa. Matešić Štajcer vjeruje da će se to na neki način riješiti pošto su i prošle godine, otkako je ta prometnica postala državna cesta, čistili uz cestu i to dosta duboko.
Gosp. Žokvića zanima da li je bila kakva reakcija s njegovog područja.
Gđa. Matešić Štajcer odgovara da nije bilo, a načelnik objašnjava da se radi o vlasniku koji živi u Kanadi te se se morati reagirati prema njemu, pošto čovjek koji je to uživao do sada tvrdi da to više ne uživa i da ta parcela ne stoji na njega. 

Ad 2) Realizacija točaka i prihvaćanje zapisnika sa 6. sjednice Općinskog vijeća

Primjedba na zapisnik sa 6. sjednice Općinskog vijeća nije bilo te se prešlo na treću točku dnevnog reda.

Ad 3) Godišnji izvještaj o izvršenju proračuna Općine Kamanje za 2013. godinu i prihvaćanje izvješća o izvršenju:

a) Programa gradnje uređaja i objekata komunalne infrastrukture u 2013. godini

b) Programa održavanja komunalne infrastrukture u 2013. godini

c) Programa održavanja javne rasvjete u 2013. godini

d) Programa održavanja javnih površina i groblja na području Općine Kamanje za 2013. godinu

e) Programa održavanja nerazvrstanih cesta za 2013. godinu

f) Socijalnog programa za 2013. godinu

g) Programa javnih potreba u vatrogastvu na području Općine Kamanje za 2013. godinu

h) Programa javnih potreba u športu na području Općine Kamanje za 2013. godinu

i) Programa javnih potreba u kulturi na području Općine Kamanje za 2013. godinu

Godišnji izvještaj proračuna sa svim programima o izvršenju, Vijećnici su dobili u materijalima. Pitanja i primjedbi vezanih uz  Godišnji obračun proračuna i programe nije bilo.
Načelnik objašnjava da su svojim gospodarskim i ljudskim kapacitetima u zakonskom okviru koji se odnosi na financiranje jedinica lokalne samouprave, dosegnuli maksimum općinskog proračuna. Smatra da, ukoliko se ne dogode nekakva veća gospodarska čuda na našem području, a koja se realno ne očekuju, situacija s proračunom će biti na ovoj razini. Govori da se kriza osjeća prije svega u padu broja zaposlenih, time i padu prihoda od poreza i prirez te u vidu prihoda od poreza na imovinu, odnosno poreza koji se odnosi na prodaju zemljišta. Nekada je to znao biti prilično visoki općinski prihod, no u zadnje vrijeme se ništa ne kupuje niti ne prodaje. Smatra da se, konstantan pad broja zaposlenih događa iz dva razloga. Prvi je zbog toga što su tvrtke iz susjedne Slovenije koje su zapošljavale dobar dio radnika s područja općine, propale odn. smanjile poslovanje, a jedanko tako je i tvrtka Entity smanjila svoje poslovanje za više od 80%. Osnovni problem s kojim se Općina mora pozabaviti jest problem zapošljavanja ženske radne snage. Ono što se može učiniti jest da se, ljude koji su izgubili posao motiviraju kako bi barem dio išao na samozapošljavanje, a dio bi se aktivirao u javnim radovima. Veznao uz to, razgovarao je sa jednom konzultantskom tvrtkom koja dugoročno prati Općinu Kamanje i koja bi idući ponedjeljak predstavila jedan program koji će Općina ponuditi obrtnicima, gdje će biti sačinjene sve moguće nacionalne dotacije i nacionalni fondovi koji se odnose na pomoć obrtnicima, poduzetnicima te onima koji po prvi puta idu otvarati obrt, da im Općina Kamanje bude podrška prilikom dobivanja informacija, a kada se zainteresirane osobe jave, da im Općina bude podrška u realizaciji njihovih projekata. Smatra da bi to bila mjera koja bi pomogla barem dijelu nezaposlenih, ali također i zaposlenih, pošto je gospodarska situacija vrlo loša, a to se reflektira i na malu općinu Kamanje.
Gosp. Maršić smatra da je pozitivno to što bi se ljude upoznalo s mogućnostima zapošljavanja i pomoći državnim i europskim sredstvima jer jedino sa informacijama ljudi dobiju motivaciju i mogu se upustiti u nekakav pothvat. Naravno da to nije dovoljno, ali općina tu ne može puno pomoći jer treba učiniti ozbiljnije rezove i poteze na razini vlade i države. 
Gosp. Ribarić se osvrnuo na potrebe u vatrogastvu te govori kako se, nakon svih inspekcijskih nadzora, mora ići u nabavu vozila. Dva vozila koja se trenutno posjeduju ne zadovoljavaju po karakteristikama i stara su, a također ima problema i s registracijom tih vozila. Županijska vatrogasna zajednica i župan govore o tome da se takve akcije trebaju planirati puno ranije. Smatra da bi to trebalo staviti u plan za sljedeću godinu tj. planirati sredstva pošto ta dva vozila više jednostavno ne odgovaraju potrebama vatrogastva odn. za vatrogasno djelovanje. Ističe kako je problem što za nabavno vozilo nemaju vode. Vozilo koje posjeduju ima nešto opreme i pumpu, ali ako dođu na poziciju gdje ne mogu povući vodu, postaju nemoćni. Trebali bi imati vozilo kombinirano s 2, 3 tone vode i sa ostalom opremom. Najavljuje da će oni tijekom godine tražit rješenja i modele financiranja. Također smatra da bi se za sljedeću godinu, ukoliko će s ići u nabavu vozila, trebalo izdvojiti nešto više novaca za vatrogastvo. Rabljeno vozilo tih karakteristika košta oko 60-70.000,00 kn, dok je novo vozilo jako skupo.
Gđa. Janjac se osvrće na usporedbu izvješća o izvršenju programa javnih potreba u vatrogastvu i godišnjeg izvještaja te primjećuje razliku od 1.500,00 kn u tom iznosu.

Gđa. Matešić Štajcer odgovara da su u tom iznosu uključena i sredstva za HGSS. 

Gosp. Maršić smatra kako je potrebno da se vatrogastvo digne na višu razinu ali je problem što su zakonski nametnute neke stvari koja su strahovita opterećenja za tako malu Općinu. To se može stavit u plan, ali upozorava da je održavanje istog skupo, počevši od fiksnih troškova, registracije, atesta i slično te ako im nitko neće pomoći, onda će doć do velikog problema, a to je nedostatak novca. Smatra da je potrebno pokriti se koliko je to moguće kako ne bi došlo do raskoraka između novaca i mogućnosti.
Načelnik objašnjava da je još prije nekoliko godina, Općina Kamanje iskazala interes i poslala  pismo namjere Karlovačkoj županiji gdje je izrečena mogućnost da je Općina spremna sufinancirati nabavku vatrogasnih vozila za stožerno društvo temeljem plana nabavke opreme koje je strožerno društvo prikazalo u svom planu. Sada je stvar proračuna i realanih sredstava koje je općina u mogućnosti izdvojiti za nabavu vozila. Naravno, stvar je dogovora, prije svega struke da vidi o kojoj novčanoj svoti se radi. Općina je dužna financirati vatrogastvo, ali isto tako je dužna brinuti o proračunu odn. pokrivati se onoliko koliko je „deka“ velika. Želju i volju imamo, još samo treba novac da nabave jedno kvalitetno vozilo. Ističe da je osobno pristalica nabavke novog vozila ako postoji povoljnija kreditna linija, nego da se nabavlja polovno vozilo za koje bi bilo potrošeno oko 10.000 eura, a nakon nekoliko godina se pokaže da to vozilo više ne odgovara onim karakteristikama koje se od njega očekivalo ili je primarno imalo. 
Gosp. Ribarić govori da župan ne odobrava sredstva ako mu za to zeleno svjetlo ne da županijska vatrogasna zajednica. Također, oni žele imati plan, žele znati šta se kupuje i za koliko novaca te bi se to trebalo najaviti pola godine prije kako bi to ušlo u plan jer nemaju unaprijed rezervirana sredstva. Rade po sistemu npr. ove godine su utrošili 30.000,00 kn za zajednicu Barilović, a za zajednicu Kamanje nisu dali ništa, ali kad Kamanje dođe na red onda će njima dati 50.000,00 i nešto će se s tim novcima riješiti. Do sada je bilo da svakome ide 10.000,00 do 15.000,00 kn i svake godine se novac potrošio ali se nije riješila krucijalna stvar jer se s tim iznosom nije moglo ni registrirat vozilo.
Gosp. Lukunić nije razumio stav načelnika koji se zalaže za kupnju novog vozila jer smatra da su u pitanju milijusnki iznosi.

Gosp. Ribarić objašnjava da bi to bilo preveliko i dugogodišnje opterećenje te je zbog toga bolje da se nabavi rabljeno vozilo.

Načelnik objašnjava da vozilo takvih karakteristika košta oko 1.300.000,00 kn te da su se takva vozila već nabavljala. Navodi primjer grada Komiže, vozilo je koštalo 1.700.000 kn, a grad je platio 0,3%, grad Vis koji je platio 0%, a općina Novi Vinodolski koja je isto takvo vozilo nabavila, platila je 5%. Nadalje, objašnjava kako oni imaju prednost zbog toga što su njihova područja ugroženija i država je u razdoblju od 2008.-2010. godine išla u nabavu tih vozila upravo za ta područja. Međutim, kao što je rekao gospodin koji je obrazlagao Plan zaštite, postoje društva, pogotovo u južnom dijelu Hrvatske, gdje vozila koja vrijede ogromne iznose stoje u garažama i uopće nisu u upotrebi jer nema stručnih ljudi koji bi održavali ta vozila. Ističe kako se puno očekuje od novog Zakona o vatrogastvu koji je u nacrtu i u javnoj raspravi te bi do ljetne stanke trebao biti na raspravi i u Saboru. Prema tome Zakonu će se vidjeti gdje postoje mogućnosti za nabavku opreme.
Gosp. Mlačak smatra da bi se prvenstveno trebalo sagledati što realno treba na području općine jer nisu u Dalmaciji gdje su šumski požari svakodnevni od 01.05. do 01.11. pa stoga ne bi trebalo imati opremu koja će koštati milijune, samim time što će i održavanje bit puno skuplje. Slaže se s gosp. Maršićem da se na kraju neće naći sredstva da se naprave atesti na svu opremu. 
Gosp. Ribarić smatra da bi se od sljedeće godine za vatrogastvo trebalo izdvajati više od 50-60 tisuća kuna godišnje koliko se do sada izdvajalo, s namjerom da se ide u nabavu vozila. Nadalje, smatra kako je nabava vozilo za 50-60 tisuća kuna realno i moguće ako se uspije izvojiti 30-40 tisuća kuna, a ostatak ako se dobije od županije. Napominje da bi zakonski trebali imati takvo vozilo, a i dobrodošlo je za intervencije.

Gosp. Žokvić smatra da je predsjednik Vatrogasne zajednice u pravu i da ga treba podržati u tome te navodi kako je bitno da vozilo bude u funkcionalnom stanju da vatrogasci budu preventivno sposobni. Zna da su vozila u Hrvatskoj nestručno raspoređena te da su ih dobivali oni koji su imali jake vatrogasne zajednice, a ne onima kojima je to bilo stvarno potrebno.
Gosp. Lukunića zanima kakvo je stanje s predmetnom dokumentacijom uređenja prilaznog puta spilji Vrlovki.

Načelnik odgovara da je projektna dokumentacija za radove koji se odvijaju izvan spilje gotova. Taj projekt se nalazi u Ministarstvu i oni bi već trebali raspisati natječaj. Međutim, u međuvremenu je općina imala još jedan zahvat, a to je rekonstrukcija rasvjete unutar spilje. Prije više od dva tjedna, Državni zavod za zaštitu prirode napravio je plan rekonstrukcije rasvjete i sada je dokumentacija objedinjena te se ide u javnu nabavu. Ministarstvo raspisuje javnu nabavu za izvođenje radova za rekonstrukciju rasvjete unutar spilje i za gradnju objekata koji su u tom projektu izvan prostora spilje. Proces javne nabave bi trebao biti gotov do kraja travnja, do tad bi trebao biti odobren i izvođač radova te bi radovi trebali biti gotovi početkom lipnja ove godine. To financira Svjetska banka u iznosu od 150.000 eura.
Ova točka zajedno sa svim podtočkama je JEDNOGLASNO prihvaćena.

Ad 4) Izvješće o radu načelnika za razdoblje od 01.01.-31.12.2013. te Jedinstvenog upravnog odjela za razdoblje od 01.01.-31.12.2013.
Načelnik objašnjava da je u ovom izvješću navedeno sve o čemu je Vijeće i samo sudjelovalo te se iz kratkog sažetka može vidjeti presjek rada kroz Jedinstveni upravi odjel, Ured načelnika, ali i Općinskog vijeća u 2013. godini.
Ova točka je PRIHVAĆENA sa 7 glasova ZA i 1 glas SUZDRŽAN.

Ad 5) Odluka o imenovanju odgovorne osobe za koordinaciju i provođenje Programa aktivnosti u Karlovačkoj županiji
Gđa. Matešić Štajcer objašnjava da župan svake godine donosi provedbeni plan zaštite od požara i u tom planu jest točka po kojoj svaka općina imenuje osobu koja će biti kontakt osoba u slučaju požara ili sličnih događaja. Za prijedlog je stavljen gosp. Ribarić koji je predsjednik Vatrogasne zajednice.

Gosp. Ribarić, kao zamjenik načelnika, javno traži povećanje naknade za fukciju koju obavlja jer smatra da je naknada od 241 kn neto preniska s obzirom da je svakim danom sve više obaveza, ne samo općinskih već i javnih koje obavlja preko vatrogastva, a koje mu uzimaju puno vremena.
Načelnik govori da su naknade predsjednika Općinskog vijeća i zamjenika načelnika Općine Kamanje daleko najniže naknade u cijeloj Karlovačkoj županiji od svih jedinica lokalne samouprave. Imajući uvid u rad drugih zamjenika načelnika i zamjenika župana, oni obavljaju puno manje poslova nego što to obavljaju predsjednik Općinskog vijeća Općine Kamanje i zamjenik načelnika, stoga smatra da je zahtjev za povećanjem naknade realan. Govori da, ako se od ljudi traži veći angažman i ozbiljnost u obavljanju svojih poslova, onda bi tu simboličnu naknadu od 200-tinjak kuna trebalo povisiti. Također, nakon što se naknada povisi imaju pravo tražiti od tih osoba još i više poslova nego je to bilo do tad. Predlaže da se zamjenik načelnika, predsjednik vijeća i načelnik sastanu te da dogovore jedan prijedlog koji će biti iznesen Općinskom vijeću. Predložili bi visinu naknade, ali i opseg poslova koji bi obavljali. Također smatra da bi bilo dobro da se ubuduće, uz izvješće načelnika vidi i izvješće zamjenika načelnika. Uvjeren je da će oni opravdati i plaću, a ne samo naknadu kao što su i do sada.
Gosp. Žokvić smatra da se trebaju uskladiti rokovi s obzirom da načelnik trenutno dobiva saborsku plaću tj. kad načelnik više ne bude bio saborski zastupnik onda se stvar mijenja. Smatra da se odluka mora prilagodit u skladu s tim.

Načelnik se slaže s tim.

Odluka je JEDNOGLASNO prihvaćena.

Ad 6) Izmjene i dopune Odluke o tekućim donacijama Udrugama sa područja Općine Kamanje za 2014. godinu
Načelnik objašnjava da je ovo ispravljanje propusta u navedenoj odluci. Općina je imala obvezu redovitog izvještavanja Općinskog vijeća o utrošku sredstava koje Općina donira određenoj udruzi, međutim nije se definiralo što ukoliko neka udruga ne ispoštuje takvu obvezu. Stoga je nadopunjen članak 4. koji sada glasi „Udruge korisnici ove potpore obvezuju se Općinskom vijeću Općine Kamanje dostaviti godišnje izvješće o realizaciji toškova sredstava dodijeljenih iz proračuna Općine Kamanje i zapisnik sa godišnje skupštine udruge. U slučaju nepridržavanja obveze iz prethodnog stavka obustavlja se isplata donacija.“ Pošto nije zakonski retroaktivno, ova Odluka stupa na snagu od 01.01.2014. godine. Također navodi da su dobivena sva izvješća od udruga koje su financirane iz proračuna Općine Kamanje.
Gosp. Mlačak upozorava da odluka ne može stupit na snagu 8 dana nakon donošenja odluke, a primjenjivati se ranije. To znači da bi nešto primjenjivali bez pravovaljane odluke te ističe kako bi pravno gledano odluka morala nastupiti nakon 8 dana, tj. 07. travnja 2014. godine.

Načelnik govori da će se članak 2. izmjeniti.
Gosp. Lukunić se osvrnuo na prošlu sjednicu gdje je bilo primjedbi da izvješća određenih udruga nisu bila adekvatno objašnjena. Postavlja pitanje da li se izvješće odnosi samo na utrošak sredstava iz proračuna ili sveukupno.
Gđa. Matešić Štajcer odgovara da se odnosi samo na novac iz proračuna.

Gosp. Ivančić smatra da bi možda trebalo donijeti odluku na što se taj novac može potrošiti.

Gđa. Matešić Štajcer odgovara da tekuće donacije služe za pokriće tekućih troškova te da prema zakonu općina ima ovlasti i pravo doći u kontrolu te provjeriti na što je utrošen općinski novac.
Načelnik donosi zaključak prema kojem se, udrugama koje ne dostave godišnja izvješća o utrošku sredstava, obustavlja isplata tekućih donacija. Također mijenja članak 2. gdje će se definirati zakonski rok primjenjivanja ove Odluke.

Ova Odluka je JEDNOGLASNO prihvaćena.
Ad 7) Izmjene i dopune Odluke o obaveznom odvozu komunalnog otpada

Gđa. Anita objašnjava da je od firme Komunalno Ozalj zaprimljen zahtjev da se donese navedena odluka jer se sa 01.01.2014. mijenjao Zakon i prema njemu jedna firma se više ne može baviti i odvozom otpada i odvodnjom. Stoga je Komunalno Ozalj svoje poslovanje moralo podijeliti na dvije firme. Komunalno Ozalj se i dalje bavi odvodnjom, a Azelija Eko je nova firma koja će se baviti isključivo otpadom. 
Načelnik se nadovezuje te objašnjava da je zakonska obveza komunalnog poduzeća da odvoje te djelatnosti.

Gosp. Lukunić se pita što Vijeće sad može učiniti s tim.

Anita odgovora da Vijeće može tu Odluku prihvatiti ili ne prihvatiti, te ukoliko ne prihvati raspisati koncesiju i tražiti novog odvoznika otpada.

Načelnik govori da prema njemu, ići u separaciju komunalnog poduzeća,  nebi bilo dobro. Ova lokalna poduzeća koja su sada, suviše su mala i svatra da bi povukli novac koji se odnosi na odvodnju gdje je Hrvatska potpisala određene obveze te ima na dispoziciji ogromna sredstva europskih fondova. Govori da je za Karlovačku županiju predviđeno jedno, najviše dva takva komunalna poduzeća kako bi se pojačali kapaciteti u izvlačenju europskih novaca. Smatra da je sada samo pitanje utjecaja na rad komunalnog poduzeća odn. u ovom slučaju tvrtke Azelija Eko, ali to je stvar dogovora vodstava svih općina i grada Ozlja. Uvjeren je da je to dobar način i da će se u budućnosti sve više takvih stvari udruživati kao bi se smanjivali troškovi. To se odnosi i na komunalno poduzeće i na turističku zajednicu te na neke druge institucije koje bi se mogle ujediniti za područje svih općina koje su uključene u odvoz smeća. Predlaže da se prihvati ovakava odluka jer smatra da bi svaka druga, po njemu bila manje kvalitetna.
Gosp. Maršić smatra da će se ta tvrtka privatizirati.

Načelnik objašnjava da je, njima kao krajnjim korisnicima, bitna kvaliteta usluge i visina cijene te da je voda osnovno ljudsko pravo i mora biti na javnoj usluzi te se ne može privatizirati.
Gosp. Žokvić se slaže da će za godinu dana tvrtka Azelija Eko postati privatna firma.

Načelnik govori da su svi gradili vodovodnu mrežu te da temeljem zakona ta mreža pripada lokalnoj zajednici. Ukoliko ga država i želi privatizirati ne može to učiniti bez jedinice lokalne samouprave, a pogotovo ukoliko je to financirano samodoprinosom mještana.
Ova Odluka je PRIHVAĆENA sa 7 glasova ZA i 1 glas SUZDRŽAN.

Ad 8) Zamolba – produženje radnog vremena za Caffe bar Sanja
Načelnik objašnjava da je uz ovakav zahtjev trebalo priložiti rješenje Ureda za gospodarstvo o radnom vremenu te da se pravno ne može donijeti odluka ukoliko nema dokaza o trenutnom radnom vremenu.
Gđa. Matešić Štajcer govori da ih je usmeno tražila rješenje o radnom vremenu te je vlasnica rekla da tog rješenja nema. Konstatira da je ugostiteljima zakonski dozvoljeno da rade do 00:00 sati.
Gosp. Maršić pita kako je omogućeno caffe baru Đino.

Načelnik odgovara da rade do 00:00 h, a vikendom do 02:00 h.

Gosp. Maršić govori da si ugostitelji mogu sami formirati radno vrijeme i mogu ga svakodnevno mijenjati, ali se treba prijaviti Poreznoj upravi.
Gosp. Žokvić smatra da bi se trebala donijeti odluka o produženju radnog vremena uz uvjet da ga imaju reguliranog sa Poreznom upravom. Načelnik se slaže s gosp. Žokvićem s tim da ukoliko bude žalbi susjeda na nepoštivanje Zakona o buci i remećenju javnog reda i mira, isto tako treba reagirati, pa sukladno tome imaju ovlasti i smanjiti radno vrijeme do 22:00 h. Prijedlog o produženju radnog vremena prihvaćen je jednoglasno.
Ad 9) Raspisivanje izbora za Mjesne odbore

Načelnik predlaže da se donese Odluka o raspisivanju izbora za mjesne odbore i da budu 25. svibnja kada se održavaju izbori za europski parlament kao bismo uštedjeli na biračkim odborima. 
Gđa. Matešić Štajcer objašnjava da Općinsko vijeće mora donijeti Odluku o raspisivanju izbora gdje bi pisalo da vijeće donosi odluku da se raspišu za mjesni odbor Kamanje, Brlog, Orljakovo i Reštovo te da će se održati 25. svibnja. Govori da su zadnji čas dobili mišljenje Državnog ureda u kojem se navodi da je već nekoliko općina postavilo pitanje da li se paralelno mogu održavati izbori za EU parlament i mjesne odbore.

Načelnik objašnjava da općina funkcionira na razini odbora te da pomama za onima koji koji se žele kandidirat u Mjesne odbore neće ni sada biti velika. Ići će se na to da se napravi zajednička lista te da se dogovori s ljudima u Mjesnim odborima tko ima volju i želju da bude u vijeću Mjesnog odbora kako bi se izabrali ljudi. Mogu se kandidirati svi koji žele, uključujući liste stranaka i nezavisne lista. Smatra da je dosta teško pronaći ljude za tu funkciju pošto se ne plaća, a ima određene odgovornosti. Ističe da je sreća što svim mjesnim odborima djeluju određene udruge koje te stvari rješavaju. U Reštovu i Brlogu su to DVD-i i to dobro funkcionira zato jer oni najbolje znaju problematiku svog mjesta.
Ova točka je JEDNOGLASNO prihvaćena.

Predsjednik Općinskog zaključuje 7. sjednicu Općinskog vijeća u 19:30 sati.

Zapisničar:                                                                                     PREDSJEDNIK

Anita Matešić Štajcer                                                                         Ivan Lukunić

